*****

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

της 3ης Απριλίου 1990

για τη χορήγηση απαλλαγής στην Επιτροπή για την οικονομική διαχείριση του έκτου Ευρωπαϊκού Ταμείου Ανάπτυξης κατά το οικονομικό έτος 1988

(90/357/ΕΟΚ)

Το Ευρωπαϊκό Κοινοβούλιο

- Έχοντας υπόψη:

- τη συνθήκη για την ίδρυση της Ευρωπαϊκής Οικονομικής Κοινότητας,

- την τρίτη σύμβαση ΑΚΕ-ΕΟΚ του Λομέ (1),

- τους οικονομικούς ισολογισμούς και τους λογαριασμούς διαχείρισης του τέταρτου, πέμπτου και έκτου Ευρωπαϊκού Ταμείου Ανάπτυξης για το οικονομικό έτος 1988 (COM(89) 204 τελικό),

- την έκθεση του Ελεγκτικού Συνεδρίου για το οικονομικό έτος 1988 συνοδευόμενη από τις απαντήσεις των κοινοτικών οργάνων (2),

- τη σύσταση του Συμβουλίου της 12ης Μαρτίου 1990 σχετικά με τη χορήγηση της εν λόγω απαλλαγής (C3-84/90),

- Εκτιμώντας ότι η συνθήκη της 22ας Ιουλίου 1975 αναθέτει στο Ευρωπαϊκό Κοινοβούλιο την εξουσία χορήγησης απαλλαγής για τις οικονομικές δραστηριότητες της Κοινότητας,

- Έχοντας υπόψη την έκθεση της Επιτροπής Ελέγχου του Προϋλογισμού και τη γνωμοδότηση της Επιτροπής Αναπτύξεως και Συνεργασίας (έγγρ. A3-72/90),

1. Χορηγεί απαλλαγή στην Επιτροπή για την οικονομική διαχείριση του έκτου Ευρωπαϊκού Ταμείου Αναπτύξεως κατά το οικονομικό έτος 1988 επί τη βάσει των εξής ποσών:

- Έσοδα: 4 314 771,68 Ecu

- πληρωμές: 807 705 131,85 Ecu.

2. Διατυπώνει τις παρατηρήσεις του στο ψήφισμα που συνοδεύει την παρούσα απόφαση (3).

3. Αναθέτει στον Πρόεδρό του να διαβιβάσει την παρούσα απόφαση καθώς και το ψήφισμα που περιλαμβάνει τις παρατηρήσεις του στην Επιτροπή, το Συμβούλιο, το Ελεγκτικό Συνέδριο και την Ευρωπαϊκή Τράπεζα Επενδύσεων, και να μεριμνήσει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων (σειρά L).

Στρασβούργο, 3 Απριλίου 1990

1.2 // Ο Γενικός Γραμματέας // Ο Πρόεδρος // Enrico VINCI // Enrique BARON CRESPO

(1) ΕΕ αριθ. L 86 της 31. 3. 1986, σ. 1.

(2) ΕΕ αριθ. C 312 της 12. 12. 1989, σ. 1.

(3) Βλέπε σελίδα 55 της παρούσας Επίσημης Εφημερίδας.

ΨΗΦΙΣΜΑ

που περιλαμβάνει τις παρατηρήσεις που συνοδεύουν τις αποφάσεις χορήγησης απαλλαγής για την οικονομική διαχείριση του τέταρτου, πέμπτου και έκτου Ευρωπαϊκού Ταμείου Αναπτύξεως κατά το οικονομικό έτος 1988

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- Έχοντας υπόψη:

- Τα άρθρα 137 και 206β της συνθήκης για την ίδρυση της Ευρωπαϊκής Οικονομικής Κοινότητας,

- τα άρθρα 67, 70 και 73 των δημοσιονομικών κανονισμών που εφαρμόζονται στο τέταρτο, το πέμπτο και το έκτο Ευρωπαϊκό Ταμείο Αναπτύξεως, βάσει των οποίων η Επιτροπή οφείλει να λάβει κάθε πρόσφορο μέτρο για την παρακολούθηση των παρατηρήσεων που περιλαμβάνονται στην απόφαση χορήγησης απαλλαγής,

- Διαπιστώνοντας ότι τα ίδια άρθρα υποχρεώνουν επίσης την Επιτροπή να υποβάλει έκθεση, μετά από αίτηση, για τα μέτρα που έλαβε κατόπιν των παρατηρήσεων του Κοινοβουλίου και ιδίως σχετικά με τις εντολές που έδωσε στις υπηρεσίες τις αρμόδιες για τη διαχείριση των Ευρωπαϊκών Ταμείων Αναπτύξεως,

- Αποφασίζοντας να διατυπώσει τις παρατηρήσεις που αναφέρονται στα ανωτέρω άρθρα 67, 70 και 73, στα πλαίσια του παρόντος ψηφίσματος που συνοδεύει κάθε απόφαση χορήγησης απαλλαγής σχετικά με την οικονομική διαχείριση των Ευρωπαϊκών Ταμείων Αναπτύξεως για το οικονομικό έτος 1988,

- Εγκρίνοντας το παρόν ψήφισμα στο πλαίσιο και των αρμοδιοτήτων που είναι απαραίτητες γαι την άσκηση του ελεγκτικού ρόλου του προκειμένου να αντιμετωπιστούν οι ελλείψεις που διαπιστώθηκαν κατά την εξέταση σχετικά με την απαλλαγή και προκειμένου να διασφαλισθεί καλύτερη διαχείριση των Ευρωπαϊκών Ταμείων Αναπτύξεως,

- Έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Αναπτύξεως και Συνεργασίας (έγγρ. Α3-72/90),

Ρυθμός της δημοσιονομικής εκτέλεσης των ΕΤΑ

1. Λαμβάνει γνώση του γεγονότος ότι στο τέλος του δέκατου τρίτου έτους εκτέλεσης του τέταρτου ΕΤΑ είχε αναληφθεί ποσοστό 98,5 % της συνολικής χορηγείας του (έναντι 98 % το 1987) και είχε πληρωθεί ποσοστό 94 % (έναντι 91 % το 1987)· παρατηρεί ότι κατά τα τρία τελευταία οικονομικά έτη το επίπεδο των αντίστοιχων πληρωμών κυμαινόταν μεταξύ 3 και 1 % της συνολικής χορηγείας, ενώ τα ποσά των νέων αναλήψεων ήταν ακόμη χαμηλότερα · ζητεί από την Επιτροπή να επισπεύσει την ολοκλήρωση των χρηματοδοτούμενων ενεργειών ώστε το τέταρτο ΕΤΑ να κλείσει πριν από την έναρξη ισχύος της σύμβασης Λομέ IV.

2. Θεωρεί ότι στον δημοσιονομικό κανονισμό του επόμενου ΕΤΑ θα πρέπει να επανεξεταστούν οι διατάξεις που επιτρέπουν το κλείσιμο των λογαριασμών ενός ΕΤΑ που λήγει, προκειμένου να μειωθεί το κόστος λειτουργίας της λογιστικής διαχείρισης.

3. Διαπιστώνει ότι κατά το πέρας του όγδοου έτους λειτουργίας του πέμπτου ΕΤΑ το ποσοστό εκταμιεύσεων του (70,8 %) υπολειπόταν κατά 5 μονάδες περίπου του αντίστοιχου που είχε διαπιστωθεί για το τέταρτο ΕΤΑ κατά το αυτό στάδιο.

4. Εκφράζει την ανησυχία του όσον αφορά τη βραδύτητα εκτέλεσης του έκτου ΕΤΑ σε επίπεδο δευτερογενών αναλήψεων και πληρωμών, η οποία καταδεικνύεται από το γεγονός ότι στο τέλος του τρίτου έτους εφαρμογής, το επίπεδο εκταμιεύσεων της προγραμματιζόμενης βοήθειας σημειώνει σημαντική καθυστέρηση: ποσοστό 5,6 % της χορηγείας έναντι ποσοστού 10,7 % για το τέταρτο ΕΤΑ και ποσοστού 11,8 % για το πέμπτο ΕΤΑ.

5. Εφιστά την προσοχή της Επιτροπής στην επιβράδυνση του ρυθμού πληρωμών των ενισχύσεων κατά τα διαδοχικά ΕΤΑ· κρίνει ότι η αυξανόμενη βραδύτητα εκτέλεσης των πληρωμών οφείλεται εν μέρει στην αλλαγή προσανατολισμού υπέρ των διαφόρων πολιτικών ανάπτυξης της υπαίθρου και επισιτιστικής ασφάλειας· ζητεί από την Επιτροπή να επανεξετάσει τις διαδικασίες κατάρτισης και έγκρισης των προς χρηματοδότηση δράσεων ώστε να επιταχυνθεί η εφαρμογή των ενεργειών και να επιτραπεί η σοβαρότερη και τακτικότερη απορρόφηση της προγραμματιζόμενης βοήθειας του έκτου ΕΤΑ.

6. Κρίνει ότι επιτεύχθηκαν πρόοδοι το 1988 στην εγκαινίαση προγραμμάτων εισαγωγής, ιδιαίτερα στο πλαίσιο του ειδικού προγράμματος για το χρέος των αφρικανικών χωρών νοτίως της Σαχάρας· ζητεί από την Επιτροπή να λάβει τα επιβεβλημένα μέτρα προς επίσπευση της εφαρμογής των προγραμμάτων εισαγωγής με ταχεία πληρωμή· ζητεί επίσης από την Επιτροπή να προβεί σε αξιολόγηση της αποτελεσματικότητας των προγραμμάτων για την ανάπτυξη των εμπλεκομένων χωρών και να υποβάλει σχετική έκθεση στο Κοινοβούλιο.

Ανεπάρκεια της οικονομικής και λογιστικής διαχείρισης

7. Θεωρεί ότι κατά την εκτέλεση των προγραμμάτων επείγουσας βοήθειας η ταχύτητα και η ευελιξία θα πρέπει να συμβαδίζουν με τη δέουσα λογιστική εγγραφή σχετικά με τις αποφάσεις ανάληψης· ζητεί από την Επιτροπή να προβεί, στο μέτρο του δυνατού, σε δευτερογενείς αναλήψεις για βελτίωση της διαφάνειας και της παρακολούθησης των εν εξελίξει ενεργειών.

8. Θεωρεί ασυμβίβαστη με τον δημοσιονομικό κανονισμό του έκτου ΕΤΑ την εφαρμογή εσπευσμένης διαδικασίας ημιάμεσων πληρωμών, η οποία αποκλείει οποιαδήποτε προηγούμενη παρέμβαση των κεντρικών υπηρεσιών της Επιτροπής· ζητεί από την Επιτροπή να ενημερώσει το Ελεγκτικό Συνέδριο και το Κοινοβούλιο σχετικά με τα διδάγματα που αποκομίζονται από το εν λόγω πείραμα. 9. Κρίνει ότι είναι ανάγκη το Ελεγκτικό Συνέδριο, με αίτησή του, να έχει πρόσβαση στα δικαιολογητικά των πληρωμών· ζητεί επίσης από την Επιτροπή να διευκρινίσει το είδος των δικαιολογητικών που πρέπει να επισυνάπτονται, ανάλογα με τον τύπο των ενεργειών.

10. Εφιστά την προσοχή της Επιτροπής στο γεγονός ότι κάθε τροποποίηση των διατάξεων που διέπουν τις σχέσεις μεταξύ της Επιτροπής και των χωρών ΑΚΕ και απαιτούν την ανά τρίμηνο υποβολή δικαιολογητικών ενδέχεται να μειώσει τις πραγματικές δυνατότητές της για έλεγχο των ενεργειών που διαχειρίζεται η Ευρωπαϊκή Ένωση Συνεργασίας όπως και την υπευθυνότητά της για το θέμα αυτό.

11. Ζητεί από την Επιτροπή να μεριμνήσει ώστε οι τραπεζικές εγγυήσεις των προκαταβολών να μην εκπνέουν πριν εκτελεστούν οι συμβατικές υποχρεώσεις ή πριν η παρεχόμενη προκαταβολή καταλογισθεί πλήρως στις οφειλόμενες προκαταβολές προς αντισυμβαλλόμενο· ζητεί επίσης από την Επιτροπή να λάβει τα ενδεδειγμένα μέτρα όσον αφορά τις τραπεζικές εγγυήσεις, ώστε η αρχική αξία των προκαταβολών που δίδονται από κονδύλια του ΕΤΑ να είναι εγγυημένη.

12. Εφιστά την προσοχή της Επιτροπής στη σημασία που έχει το να λαμβάνονται από τους αντισυμβαλλομένους ακριβή και σαφή δικαιολογητικά για τα ποσά που πραγματικά καταβάλλονται στο πλαίσιο των πράξεων παράδοσης επείγουσας βοήθειας.

13. Ζητεί από την Επιτροπή να βελτιώσει την ταμειακή διαχείριση του ΕΤΑ:

α) με την κατάρτιση διαγραμμάτων τριμηνιαίων προς εκτέλεση πληρωμών κατά το οικείο οικονομικό έτος·

β) με την ενσωμάτωση στα διαγράμματα αυτά των προσκλήσεων συμβολής συνυπολογιζομένης μιας κατώτατης είσπραξης που θα καθορίζεται εκ των υστέρων·

γ) με την απαίτηση από την ΕΤΕ να υποβάλλει χρονοδιάγραμμα προβλέψεων των δαπανών για το κάθε πρόγραμμα.

14. Φρονεί ότι η πληθώρα τραπεζικών λογαριασμών υπάρχει κίνδυνος να παραβλάψει, ή ακόμη και να ματαιώσει την αποτελεσματική διαχείριση των πόρων του ΕΤΑ· επιμένει ότι ο αριθμός των τραπεζικών λογαριασμών που ανοίγονται επ' ονόματι του ΕΤΑ θα πρέπει να μειωθεί στο ελάχιστο απαραίτητο επίπεδο· ζητεί από την Επιτροπή, προκειμένου να εξασφαλίζεται μεγαλύτερη διαφάνεια και αποτελεσματικότητα της διαχείρισης των τραπεζικών λογαριασμών, να μελετήσει τη δυνατότητα επίτευξης ομογένειας των όρων κατά τις αμοιβές από τις τραπεζικές καταθέσεις.

15. Ζητεί από την Επιτροπή να προβεί σε βελτίωση της τραπεζικής λογιστικής.

16. Θεωρεί ότι ο ισολογισμός του ΕΤΑ, με τις σημερινές διαδικασίες λογιστικής διαχείρισης, δεν αντικατοπτρίζει την πραγματική κατάσταση των λογαριασμών στις 31 Δεκεμβρίου· διαπιστώνει ότι σημειώνονται σοβαρές καθυστερήσεις στην εγγραφή των τραπεζικών πράξεων καθώς και στην εκκαθάριση των εγγραφών· ζητεί από την Επιτροπή να καταρτίσει σαφείς λογιστικές οδηγίες ώστε η λογιστική του ΕΤΑ να είναι ενημερωμένη και να μην υπάρχει διαφορά μεταξύ των χρηματοπιστωτικών καταστάσεων και της πραγματικής κατάστασης των εκτελούμενων πράξεων.

17. Ζητεί από την Επιτροπή να αναλάβει πλήρως τις ευθύνες της όσον αφορά την επαλήθευση των καταστάσεων κινήσεων λογαριασμού που διαβιβάζονται από τις τράπεζες.

18. Θα λάβει θέση επί του θέματος της διάκρισης των καθηκόντων του διατάκτη και του υπολόγου στο πλαίσιο των γενικών σκέψεων που θα διατυπώσει για το σύστημα εσωτερικού ελέγχου των οργάνων.

Προγραμματισμός της βοήθειας της Τρίτης Σύμβασης Λομέ

19. Θεωρεί ότι η επίτευξη των στόχων σε θέματα συνεργασίας με τις χώρες ΑΚΕ, απαιτεί αφενός τη βελτιστοποίηση του αντικτύπου των έργων και προγραμμάτων δράσης στις δικαιούχους χώρες και αφετέρου την αποτελεσματική χρηματοδοτική διαχείριση των πόρων του ΕΤΑ· κρίνει ότι οι δύο αυτοί σκοποί αλληλοενισχύονται και ότι η τεχνική προγραμματισμού παίζει πρωτεύοντα ρόλο· τονίζει, στο σημείο αυτό, ότι το χαμηλό ποσοστό εκτέλεσης της προγραμματιζόμενης βοήθειας στο πλαίσιο του έκτου ΕΤΑ θέτει υπό αμφισβήτηση τη δυνατότητα αυτή τη στιγμή της Κοινότητας να καταρτίζει προγραμματισμό των ενισχύσεων με τον οποίο να συμμορφώνεται.

20. Τονίζει ότι η ποσοτική έκφραση των προγραμματιζόμενων στόχων αποτελεί ουσιώδη προϋπόθεση ώστε να είναι δυνατός ο έλεγχος, κατά την εκτέλεση, των παρεκκλίσεων που εμφανίζονται μεταξύ επιτεύξεων και προβλέψεων· γνωρίζει ότι η συλλογή κατάλληλων στατιστικών στοιχείων συναντά συχνά σοβαρές δυσκολίες στις δικαιούχους χώρες· ζητεί από την Επιτροπή να υπάρχει ποσοτική έκφραση, από πλευράς υλικής και από πλευράς χρηματοπιστωτικής, των προς ανάληψη έργων και προγραμμάτων στο πλαίσιο της εκάστοτε πολιτικής κατά τομέα.

21. Ζητεί από την Επιτροπή να εντείνει τις προσπάθειές της για βελτίωση των στατιστικών στοιχείων που διατίθενται από τις δικαιούχους χώρες και να προβαίνει σε κατά τομέα αξιολόγηση και ανάλυση του αντικτύπου των διαφόρων έργων ή προγραμμάτων.

22. Ζητεί από την Επιτροπή, στο πλαίσιο του προγραμματισμού της σύμβασης Λομέ IV, να δοθεί ιδιαίτερη προσοχή στα εξής θέματα:

α) ενίσχυση του συντονισμού σε επίπεδο Κοινότητας, καθώς κα με όλους τους δότες·

β) την ενθάρρυνση των επενδύσεων για σχέδια που αποσκοπούν στη στηριζόμενη ανεκτή ανάπτυξη υπό την έννοια της εκθέσεως Brundtland·

γ) ενθάρρυνση των άμεσα παραγωγικών επενδύσεων·

δ) αξιοποίηση της χρήσης των επί τόπου διαθέσιμων οικονομικών παραγόντων καθώς και των ενδεδειγμένων τεχνολογιών·

ε) κάλυψη των παγίων δαπανών.

23. Ζητεί από την Επιτροπή να υποβάλει έκθεση σχετικά με τα μέτρα που έλαβε προς παρακολούθηση των παρατηρήσεων που περιλαμβάνονται στις αποφάσεις χορήγησης απαλλαγής.